Dinamo va avea un stadion modern. La propunerea Ministerului Dezvoltării, Lucrărilor Publice și Administrației, Guvernul a aprobat indicatorii tehnico-economici pentru construirea unei arene multifuncționale, al cărei beneficiar va fi Clubul Sportiv Dinamo București.
Dinamo va avea un stadion modern. La propunerea Ministerului Dezvoltării, Lucrărilor Publice și Administrației, Guvernul a aprobat indicatorii tehnico-economici pentru construirea unei arene multifuncționale, al cărei beneficiar va fi Clubul Sportiv Dinamo București.
Obiectivul va dispune, pe lângă stadion, de spații complementare pentru sport (săli de box cu trei ringuri, de haltere, de judo, de lupte, de gimnastică, de fitness și de scrimă), vestiare și spații conexe pentru personal, pentru cantonamente, pentru spectatori, pentru presă, transmisii TV, depozitări și alte spații tehnice aferente întreținerii clădirii, dotări sanitare și facilități pentru persoane cu dizabilități locomotorii.
Arena va avea 25.059 de locuri, iar stadionul va fi dimensionat în conformitate cu cerințele aplicabile prin regulamentul de acreditare UEFA pentru nivelul 4, îndeplinind inclusiv exigențele superioare acestui standard. Prin proiect, se prevede și realizarea unui spațiu expozițional, care va găzdui evenimente culturale, expoziții temporare, precum și o expoziție permanentă în care vor fi expuse trofeele clubului, precum și a unui heliport în vederea aterizării aeronavelor SMURD, cu acces către Spitalul Clinic de Urgență Floreasca.
Suprafața desfășurată totală a arenei este de 66.716 mp, durata de execuție este de 25 luni.
Valoarea totală a investiției este estimată la suma de 854.573.000 lei. Din aceasta, 827.893.000 lei, valoare finanțată de MDLPA prin Programul național de construcții de interes public sau social derulat de Compania Națională de Investiții, și 26.680.000 lei, valoare finanțată de Ministerul Afacerilor Interne, prin Clubul Sportiv Dinamo București.
Suprafața terenului de joc va fi de 105 metri lungime și 68 metri lățime. Suprafața totală a incintei terenului, inclusiv terenul de joc și spațiile de siguranță pentru panourile LED publicitare, va fi de 125 metri lungime și 85 metri lățime.
Terenul de joc va fi hibrid, cu gazon natural întărit cu fibre sintetice, dotat cu sisteme de aspersoare și de drenare a apei, precum și cu instalații de încălzire și dezghețare.
Aproximativ 2.000 de locuri vor fi rezervate pentru zona VIP, inclusiv locurile din loje.
Se vor amenaja locuri speciale destinate persoanelor cu dizabilități și însoțitorilor acestora.
Se va amenaja un sector special dedicat galeriei oaspete, având aproximativ 1.250 de locuri, ceea ce reprezintă 5% din capacitatea totală a stadionului. Acest sector va dispune de o cale de acces separată față de restul spectatorilor.
În fiecare tribună a stadionului vor fi amplasate magazine de suveniruri, articole sportive (fan-shopuri) și spații pentru alimentație tip fast-food și băuturi răcoritoare.
În cadrul stadionului vor fi amenajate un restaurant (pub), spații pentru presă și săli pentru conferințe și activități de protocol, zonă de presă și minim două studiouri TV, spațiu expozițional pentru "Muzeul Dinamo", hotel pentru sportivi (cu aproximativ 40 de camere) și o sală de ospitalitate VIP.
Se vor amenaja zone destinate vânzării de bilete. Se vor dedica spații tehnico-administrative.
Se vor amenaja săli de antrenament pentru diversele discipline sportive din cadrul clubului CS Dinamo.